TARYBOS SPRENDIMAS
2005 m. kovo 14 d.
leidžiantis Danijai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 14 straipsnio 1 dalies d punkto
(2005/258/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
2004 m. gegužės 17 d. Komisijos Generaliniame sekretoriate užregistruotu laišku Danijos valdžios institucijos prašė Komisijos leisti taikyti specialią priemonę, nukrypstančią nuo direktyvos, kad užkirsti kelią tam tikrų rūšių mokesčių slėpimui arba mokesčių vengimui. Tuo tikslu jos pateikė Komisijai visą susijusią informaciją. Kitoms valstybėms narėms buvo pranešta apie šį prašymą 2004 m. spalio 15 d.
(2)
Minėta priemone siekiama kai kuriems į Daniją įvežamiems žurnalams ir periodiniams leidiniams netaikyti direktyvos 14 straipsnio 1 dalies d punkte numatytos lengvatos ir apmokestinti juos PVM. Minėtas straipsnis buvo įgyvendintas Direktyva 83/181/EEB (2), kurioje nustatyta, kad prekės, kurių bendra vertė ne didesnė kaip 10 EUR, atleidžiamos nuo muito. Valstybės narės įvežamas prekes gali atleisti nuo muito, jeigu jų bendra vertė yra didesnė kaip 10 EUR, bet ne didesnė kaip 22 EUR. Danija nuo PVM atleidžia nedidelėmis siuntomis iš trečiųjų šalių įvežamas komercinio pobūdžio prekes. Danija yra nustačiusi 80 DKK (10 EUR) neapmokestinimo PVM ribą.
(3)
Danijos valdžios institucijų atliktas tyrimas atskleidė, kad kai kurios leidyklos prenumeratoriams Danijoje savo leidinius pristato pakeisdamos maršrutus per teritorijas, kuriose Šeštoji direktyva netaikoma, ir todėl Danija patiria nuostolių dėl negautų pajamų, o tai turi neigiamą poveikį Bendrijos nuosaviems ištekliams. Nuostoliai dėl negautų pajamų gali didėti, jei Danijai nebus leista užkirsti kelią tokiam mokesčių vengimui.
(4)
Prašymas taikyti leidžiančią nukrypti nuostatą apima tik siuntas ir atvejus, susijusius su mokesčių vengimo schema, ir juo nesiekiama panaikinti lengvatą visoms paštu užsakomoms siuntoms pagal Direktyvos 83/181/EEB 22 straipsnį. Todėl atrodo, jog siūloma priemonė, nukrypstanti nuo Direktyvos 77/388/EEB 14 straipsnio 1 dalies d punkto, iš tikrųjų yra tinkamiausias sprendimas šiuo konkrečiu atveju.
(5)
Minėta nukrypstanti priemonė neleis prarasti PVM ir dėl to neturės neigiamo poveikio Bendrijų nuosaviems ištekliams,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 14 straipsnio 1 dalies d punkto, Danijai leidžiama taikyti PVM į jos teritoriją įvežamiems žurnalams, periodiniams leidiniams arba panašiems leidiniams, spausdintiems Bendrijos teritorijoje, kaip apibrėžta minėtos direktyvos 3 straipsnyje, ir siunčiamiems privatiems asmenims Danijoje.
2 straipsnis
Šis sprendimas taikomas iki 2010 m. gruodžio 31 d.
3 straipsnis
Šis sprendimas skirtas Danijos Karalystei.
Priimta Briuselyje, 2005 m. kovo 14 d.